‘લમ્હે’માં જે રોલ અનિલે કર્યો એ યશજીએ મને ન આપ્યો તેથી નુકસાન એમને જ થયું. ‘ચાંદની’માં શ્રી સાથે મારો અભિનય જોઈને મને હતું કે યશજી ‘લમ્હે’માં મને શ્રી સાથે ફરી ચમકાવશે. યશજીએ મને કે અનિલ બેમાંથી કોઈનેય લીધો હોત તો ટેરીટરીનો ભાવ સરખો જ આવ્યો હોત કારણ ‘ચાંદની’ હિટ ગઈ હતી. છતાં અનિલને એમણે કેમ લીધો એની એમને જ ખબર. જિંદગીમાં મેં કદી કાવાદાવા કર્યા નથી તેથી યશજી પાસે સામે ચાલીને રોલ લેવા ન ગયો. અગાઉ ‘કભી કભી’, ‘દૂસરા આદમી’ અને ‘ચાંદની’ મેં યશજીના દિગ્દર્શન હેઠળ કરી છે. ‘લમ્હેં’ ફ્લૉપ ગઈ તેથી હું નુકસાનમાંથી ઉગરી ગયો. જો કે એ જબરદસ્ત રોલ ગુમાવ્યાનો અફસોસ જરૂર થયો કારણ કોઈ પણ એક્ટર આવો રોલ જતો ન જ કરે.